**Flying Tiger ramt af blodrød bundlinje**

detailfolk.dk d. 27. maj 2019

**Ifølge topchefen er det massive tab ikke et repræsentativt billede på Flying Tiger Copenhagens tilstand.**

Sidste år undgik Flying Tiger Copenhagen med nød og næppe røde tal på bundlinjen. Men så heldig er den enorme kæde ikke denne gang. I 2018 ender det samlede resultat før skat på minus 536 millioner kroner.

- Resultatet på bundlinjen er naturligvis ikke tilfredsstillende i sig selv, siger Martin Jermiin i en pressemeddelelse. Han afløste Mette Maix som administrerende direktør tidligere på foråret.

- Men det er vigtigt at understrege, at den ikke giver et repræsentativt billede på Flying Tiger Copenhagens tilstand. Eksempelvis skyldes 40 procent af det negative resultat en regnskabsteknisk regelændring. Det er altså ikke penge, vi skal have op af lommen, siger han.

**Dyr oprydning**

I slutningen af 2018 startede Flying Tiger Copenhagen en massiv konsoliderings- og transformationsproces.

Efter fem år, hvor der blev åbnet en ny butik hver tredje dag, gælder det nu om at gøre hele koncernen mere lønsom. Og den proces koster penge, understreger Martin Jermiin

- Vi er i fuld gang med at optimere driften af vores butikker og supportfunktioner, og vi kan allerede nu se strategien begynde at slå positivt igennem. Populært sagt er vi gang med at rydde op siger han og fortsætter:

- Det handler om at optimere udgifter, konsolidere vores butiksnetværk, styrke vores supply chain, forbedre vores eksisterende butikker og ikke mindst udvikle vores i forvejen stærke DNA og koncept.

**Sælger mere**

Mens bundlinjen styrtdykker, så kan Flying Tiger Copenhagen notere den største omsætning nogensinde på 5,3 milliarder kroner og ude i butikkerne er væksten stabil like-for-like[[1]](#footnote-1), lyder meldingen

- Jeg er overbevist om, at de fleste i det nuværende detailmarked vil misunde os, at vi har et stabilt salg i vores butikker, siger Martin Jermiin.

- Jeg og ejerkredsen har fuld tillid til, at Flying Tiger Copenhagens enestående koncept såvel som forretning er sund og bæredygtig, hvilket vores resultater i årets første fire måneder af 2019 også bevidner, siger han

1. Like-for-like betyder salg i eksisterende butikker [↑](#footnote-ref-1)